Avainsanat

Tiivistelmä



Avainsanat

1. Valtiontuki – Komission päätös – Tuensaajan yksilöiminen uudelleenjärjestelyjen jälkeen – Taloudellisen kokonaisuuden käsite

(EY 87 ja EY 88 artikla)

2. Valtiontuki – Kielto – Poikkeukset – Komission päätös, jolla se asettaa tietyn tuen maksamisedellytykseksi sen, että kyseinen yritys ensin palauttaa aikaisemmin saamansa lainvastaisen tuen – Tarve estää palauttamattomien tukien ja suunniteltujen tukien yhteisvaikutus

(EY 87 artiklan 3 kohdan c alakohta ja EY 88 artiklan 2 kohta)

Tiivistelmä

1. Kun komission on yksilöitävä tuensaaja valtiontukien alalla, se ei ylitä harkintavaltansa rajoja katsoessaan, että kun yhtiön tuotantolaitoksia luovutetaan uudelleenjärjestelyn osana uusille teollisuusyhtiöille ja vanhalla yhtiöllä säilyy omistusosuus näissä uusissa teollisuusyhtiöissä, kaikki kyseessä olevat yhtiöt voivat muodostaa yhtenäisen ryhmän huolimatta siitä, että uusista teollisuusyhtiöistä kukin on vanhasta yhtiöstä erillinen oikeushenkilö.

Vanha yhtiö ja uudet tuotantoyhtiöt voivat muodostaa taloudellisen kokonaisuuden silloin, kun toteutetulla uudelleenjärjestelyllä muodostetaan niiden tuotannon ja talouden kannalta yhtenäinen kokonaisuus. Yksikön, joka omistaa määräysvaltaan oikeuttavia osuuksia yhtiöstä ja joka käyttää tosiasiallisesti tätä määräysvaltaa osallistumalla välittömästi tai välillisesti yhtiön hallinnointiin, on katsottava osallistuvan määräysvallassaan olevan yrityksen taloudellisen toiminnan harjoittamiseen. Täten se seikka, että yksikkö käyttää tällaista määräysvaltaa ainoastaan yhdessä sellaisen toisen yhtiön kanssa, jonka omistusosuus määräysvallassaan olevan yhtiön osakepääomasta on suurempi kuin vanhan yhtiön omistusosuus, ei estä komissiota toteamasta, että vanha yhtiö ja sen määräysvallassa oleva yhtiö muodostavat taloudellisen kokonaisuuden.

Muussa tapauksessa unionin valtiontukia koskevien sääntöjen tehokas vaikutus voitaisiin nimittäin estää yksinkertaisesti pilkkomalla yritys kahteen erilliseen yksikköön, joista ensimmäinen jatkaa välittömästi aiemman taloudellisen toiminnan harjoittamista ja toinen käyttää määräysvaltaa ensimmäisessä osallistumalla sen hallinnointiin. Tällä mahdollistettaisiin se, että jälkimmäinen yksikkö voi saada avustuksia tai muita etuja, joita valtio myöntää tai jotka myönnetään valtion varoista, ja käyttää ne sitten kokonaisuudessaan tai osittain ensin mainitun yksikön hyväksi ja samalla molempien yksiköiden muodostaman taloudellisen kokonaisuuden eduksi.

Lisäksi se, että komissio ottaa huomioon lainvastaisen tuen takaisinperinnän kiertämistä koskevan vaaran, ei edellytä tällaisen kiertämistarkoituksen näyttämistä yksittäisen asian tosiseikkoja koskevissa olosuhteissa, sillä tällaisen edellytyksen asettamisella kannustettaisiin yrityksiä luomaan järjestelyjä, joiden tarkoituksena olisi kiertää lainvastaisten tukien takaisinperintää käyttämällä hyödyksi sitä, että komissiolla olisi todistustaakka tällaisen tarkoituksen olemassaolon osalta.

Muun muassa siitä seikasta, että kyseisen yksikön hallituksen ja valvontaelimen jäsenet nimitetään vastaaviin elimiin sen määräysvallassa olevassa yhtiössä, voi yhtäältä käydä ilmi mahdollisuus pelkkää sijoittajan tekemää pääomasijoitusta laajemmalle ulottuvaan määräysvallan käyttöön, aloitteiden tekemiseen ja taloudellisen tuen myöntämiseen, ja toisaalta tämä voi ilmentää organisatorisia ja toiminnallisia yhteyksiä määräysvaltaan oikeuttavia osuuksia omistavan yhtiön ja sen määräysvallassa olevan yhtiön välillä.

(ks. 47–51, 55, 59, 63 ja 64 kohta)

2. Komissio voi asettaa tuen yhteismarkkinoille soveltumisen edellytykseksi aikaisempien lainvastaisten tukien palauttamisen. Olipa kyse yksittäisistä tuista tai tukijärjestelmiin kuuluvista tuista, tarve estää palauttamattomien tukien ja suunniteltujen tukien yhteisvaikutus on sama. Yhtäältä komission on nimittäin otettava huomioon mahdollinen aikaisempien palauttamattomien lainvastaisten tukien ja uusien tukien yhteisvaikutus, ja toisaalta se voi pitää uusia tukia yhteismarkkinoille soveltuvina ainoastaan silloin, jos sen käytössä olevien tietojen perusteella on mahdollista näin todeta.

Silloin kun komissio päättää aloittaa muodollisen tutkintamenettelyn, jäsenvaltiolla ja uuden tuen mahdollisella saajalla oleva velvollisuus toimittaa komissiolle sellaiset tiedot, joilla näytetään toteen, että tämä tuki soveltuu yhteismarkkinoille, ulottuu myös siihen, että niiden on näytettävä toteen, ettei uudella tuella ja aikaisemmalla lainvastaisella, yhteismarkkinoille soveltumattomalla tuella, jota ei ole palautettu, ole yhteisvaikutusta.

(ks. 96, 97 ja 99 kohta)